D ô v o d o v á     s p r á v a

Všeobecná časť
Postupná integrácia Slovenskej republiky do Európskej únie sa uskutočňuje v zmysle urópskej dohody o pridružení Slovenskej republiky k Európskej únii, ktorá nadobudla platnosť 1. februára 1995. Hlavnou podmienkou integrácie je zbližovanie existujúcich a budúcich právnych predpisov Slovenskej republiky a ich zosúladenie s právnymi predpismi Európskej únie. Zbližovanie zahŕňa aj ochranu zamestnancov na pracovisku s cieľom zlepšovať úroveň bezpečnosti a ochrany zdravia pri práci.
Návrh nariadenia Slovenskej republiky, ktorým sa ustanovuje zoznam prác a pracovísk, ktoré sú zakázané tehotným ženám, matkám do konca deviateho mesiaca po pôrode a dojčiacim ženám, zoznam prác a pracovísk spojených so špecifickým rizikom pre tehotné ženy,  matky do konca deviateho mesiaca po pôrode a  dojčiace ženy a ktorým sa ustanovujú niektoré povinnosti zamestnávateľom pri zamestnávaní týchto žien (ďalej len „návrh nariadenia”) implementuje tú časť smernice Rady č. 92/85/EHS o zavedení opatrení na podporu zlepšenia bezpečnosti a ochrany zdravia pri práci tehotných pracovníčok a pracovníčok krátko po pôrode alebo dojčiacich pracovníčok (10. samostatná smernica v zmysle článku 16 ods.1 smernice 89/391/EHS), ktorá upravuje zakázané práce pre tento okruh žien a ustanovuje povinnosti zamestnávateľom pri zamestnávaní týchto žien. 
Návrh nariadenia je vykonávacím predpisom k zákonu č. 311/2001 Z. z. Zákonník práce v znení zákona č. 210/2003 Z. z.  (ďalej len „zákon”)   v zmysle   splnomocňovacieho  ustanovenia § 161 ods. 1  zákona. Účelom návrhu nariadenia je ustanoviť zoznam prác a pracovísk, ktoré sú zakázané tehotným ženám, matkám do konca deviateho mesiaca po pôrode  a dojčiacim ženám,  zoznam prác a pracovísk, ktoré môžu byť spojené so špecifickým rizikom pre tehotné ženy, matky do konca deviateho mesiaca po pôrode a dojčiace ženy a ustanovuje povinnosti zamestnávateľom pri zamestnávaní týchto žien. Podľa tohto návrhu nariadenia má zamestnávateľ posúdiť riziká z práce a pracoviska uvedených skupín žien a na základe zhodnotenia rizika práce a pracoviska má prijať a vykonať potrebné opatrenia. Nesmie ich nútiť vykonávať také práce, ktoré by mohli ohroziť ich bezpečnosť a zdravie a mohli by mať vplyv na tehotenstvo alebo dojčenie. 
Zákon Národnej rady Slovenskej republiky č. 330/1996 Z. z. v znení neskorších predpisov ukladá zamestnávateľovi v rámci všeobecných povinností  na zaistenie bezpečnosti a ochrany zdravia pri práci zisťovať nebezpečenstvá a ohrozenia, posudzovať riziko a vypracovať písomný dokument o posúdení rizika u všetkých zamestnancov, najmä pri osobitných skupinách zamestnancov. Podľa tohto zákona osobitnými skupinami zamestnancov sa rozumejú najmä tehotné ženy, matky do konca deviateho mesiaca po pôrode a dojčiace ženy. Zamestnávateľ je povinný v súlade s týmto zákonom zabezpečovať, aby chemické, fyzikálne a biologické činitele a činitele ovplyvňujúce psychické zaťaženie neohrozovali bezpečnosť a zdravie zamestnancov.
Návrh nariadenia je v súlade s Ústavou Slovenskej republiky, zákonom, zákonom Národnej rady Slovenskej republiky č. 330/1996 Z. z. v znení neskorších predpisov a s ďalšími všeobecne záväznými právnymi predpismi. Je v súlade s právom Európskych spoločenstiev a právom Európskej únie.
Návrh nariadenia nemá zvýšené požiadavky na štátny rozpočet, rozpočty obcí, rozpočty vyšších územných celkov,  na zamestnanosť a tvorbu pracovných miest. 

Osobitná časť

K § 1
Návrhom nariadenia sa ustanovuje zoznam prác a pracovísk, ktoré sú zakázané tehotným ženám, matkám do konca deviateho mesiaca po pôrode a dojčiacim ženám  uvedený v prílohe č. 1 a zoznam prác a pracovísk, ktoré sú spojené so špecifickým rizikom pre tehotné ženy, matky do konca deviateho mesiaca po pôrode a dojčiace ženy  uvedený v prílohe č. 2.

K § 2
V súlade so smernicou Rady č. 92/85/EHS sa navrhuje, aby sa zamestnávateľ nedržal  len uvedených zoznamov prác a pracovísk, ktoré sú zakázané tehotným ženám, matkám do konca deviateho mesiaca po pôrode a dojčiacim ženám spojeným so špecifickým rizikom z vystavenia faktorom, vplyvom, procesom alebo pracovným podmienkam. Zoznamy prác a pracovísk uvedené v prílohách č. 1 a 2 sú neúplné zoznamy, ktoré zamestnávateľ podľa posudzovania rizika konkrétnych prác a pracovísk v jeho pôsobnosti dopĺňa a voči zamestnancom prijme a vykoná opatrenia.

K § 3
Zamestnávateľovi sa týmto ustanovením ukladá, aby v súlade s § 8a ods. 1 písmeno c) zákona Národnej rady Slovenskej republiky č. 330/1996 Z. z. v znení neskorších predpisov posúdil špecifické riziko z práce a pracoviska.  Ďalej sa ukladá zamestnávateľovi, aby prijal a vykonal  potrebné opatrenia na zaistenie bezpečnosti a ochrany zdravia pri práci. Špecifickým rizikom   vystavenia pôsobením škodlivých faktorov, vplyvov, procesov alebo pracovných podmienok sa rozumejú také  faktory a vplyvy pracovného prostredia, procesy alebo pracovné podmienky, ktoré môžu nepriaznivo pôsobiť na zdravie tehotných žien, matiek do konca deviateho mesiaca po pôrode a dojčiacich žien. Zamestnávateľ má posúdenie rizika a prijatie potrebných opatrení uskutočniť na základe odborného posúdenia zdravotnej spôsobilosti týchto žien  z hľadiska možných účinkov na ich tehotenstvo alebo dojčenie  príslušným lekárom. 

K § 4
Ustanovuje sa, aby zamestnávateľ za žiadnych okolností nenútil tehotnú ženu, matku do konca deviateho mesiaca po pôrode a dojčiacu ženu pracovať v prostredí s možným ohrozením na tehotenstvo alebo dojčenie.

K § 5
Navrhuje sa, aby zamestnávateľ  informoval tehotnú ženu, matku do konca deviateho mesiaca po pôrode, dojčiacu ženu a zástupcov zamestnancov o všetkých náležitostiach  týkajúcich sa výsledkov posudzovania rizika a o všetkých opatreniach, ktoré majú byť prijaté za účelom zaistenia  ich bezpečnosti a zdravia spojeného s prácami a pracoviskami  týchto žien, ako aj  o možných škodlivých účinkoch na tehotenstvo  alebo dojčenie. 

K § 6
Ustanovenie obsahuje informáciu, že týmto nariadením sa  transponuje právny akt Európskych spoločenstiev  smernica Rady č. 94/33/ES do právneho poriadku Slovenskej republiky.

K § 7
Ustanovenie obsahuje všeobecne záväzné právne predpisy, ktoré sa týmto nariadením zrušujú.

K § 8
	Navrhuje  sa, aby návrh nariadenia nadobudol účinnosť 1. mája  2004, kedy sa Slovenská republika stane členom Európskej únie.

K prílohe č. 1 
Ustanovuje sa zoznam prác a pracovísk rozdelených podľa škodlivých fyzikálnych, biologických a chemických  faktorov, ktoré sú striktne zakázané tehotným ženám, matkám do konca deviateho mesiaca po pôrode a dojčiacim ženám. Tento zoznam  zamestnávateľ  rozšíri so zreteľom na § 2 návrhu nariadenia v spojitosti s posúdením rizika pre bezpečnosť a zdravie vyplývajúceho z konkrétnej práce a pracoviska.

K prílohe č. 2
Ustanovuje sa zoznam prác a pracovísk v členení podľa jednotlivých  škodlivých fyzikálnych, biologických a chemických faktorov, ktoré sú zakázané tehotným ženám, matkám do konca deviateho mesiaca po pôrode a dojčiacim ženám po posúdení rizika zamestnávateľom so zreteľom na ich možné účinky na tehotenstvo alebo dojčenie. Tento zoznam je zamestnávateľ povinný rozšíriť so zreteľom na § 2 návrhu nariadenia v spojitosti s posúdením rizika pre ich bezpečnosť a zdravie vyplývajúceho z konkrétnej práce a pracoviska.

K prílohe č. 3
V súlade so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z., sa uvádza vykonávaný právny akt Európskych spoločenstiev v súlade s § 161 ods. 1 zákona.

D O L O Ž K A   Z L U Č I T E Ľ N O S T I

nariadenia vlády Slovenskej republiky
 s právom Európskych spoločenstiev a právom Európskej únie

1.	Navrhovateľ nariadenia vlády: Vláda Slovenskej republiky

2.	Názov návrhu: Návrh nariadenia vlády Slovenskej republiky, ktorým sa ustanovuje zoznam prác a pracovísk, ktoré sú zakázané tehotným ženám, matkám do konca deviateho mesiaca po pôrode a dojčiacim ženám, zoznam prác a pracovísk spojených so špecifickým rizikom pre tehotné ženy, matky do konca deviateho mesiaca po pôrode a pre dojčiace ženy a ktorým sa ustanovujú niektoré povinnosti zamestnávateľom pri zamestnávaní týchto žien

3.	Záväzky Slovenskej republiky vo vzťahu k Európskym spoločenstvám  a Európskej únii:
a)  návrh nariadenia vlády je
-    prioritou podľa Európskej dohody o pridružení (amsterdamské znenie),
-	prioritou aktualizovanej verzie Národného programu pre prijatie acquis communautaire v kapitole č. 13 – Sociálna politika a zamestnanosť, podkapitolách 13.01. – Pracovné právo a 13.03. Rovnosť príležitostí pre mužov a ženy,
-	prioritou podľa Partnerstva pre vstup,
-	prioritou podľa Bielej knihy, kapitola 4. Sociálne záležitosti, I. Rovnosť príležitostí pre mužov a ženy,
-	úlohou zahrnutou do Plánu legislatívnych úloh vlády Slovenskej republiky  na rok 2004 v  mesiaci marec pod č. 12.,
-	prioritou podľa screeningu.
b)	V negociačnej pozícii ku kapitole č. 13 – Sociálna politika a zamestnanosť Slovenská republika prevzala záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do Európskej únie k 1. máju 2004. 

4.	Problematika návrhu právneho predpisu:
a)	je upravená v práve Európskych spoločenstiev,

V primárnom práve je problematika návrhu nariadenia vlády Slovenskej republiky upravená v čl. 2, čl. 3, čl. 136, čl. 137 a čl. 149 Zmluvy o založení ES v amsterdamskom znení.
V sekundárnom práve je problematika návrhu nariadenia vlády Slovenskej republiky upravená v:
1.	rámcovej smernici č. 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci, 
2.	smernici Rady č. 92/85/EHS z 19. októbra 1992 o zavedení opatrení na podporu zlepšenia bezpečnosti a ochrany zdravia pri práci tehotných pracovníčok a pracovníčok krátko po pôrode alebo dojčiacich pracovníčok (10. samostatná  smernica v zmysle článku 16 (1) smernice 89/391/EHS).

Preklady obidvoch smerníc (89/391/EHS a 92/85/EHS) existujú a nachádzajú sa v Centrálnej prekladateľskej jednotke ÚV SR. Preklady prešli revíziou CPJ.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
a)	úplná

6.	Gestor (spolupracujúce rezorty): Ministerstvo práce, sociálnych vecí a rodiny Slovenskej republiky (Ministerstvo zdravotníctva Slovenskej republiky).

7.	Účasť expertov pri príprave právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácia a pod.):
Pri príprave návrhu nariadenia vlády Slovenskej republiky sa nezúčastnili žiadni experti.